Мафтей Винай

**Др Мафтей (Матей) Винай** (* 18. марца 1898—†8. децембра 1981), поета, публицист, просвитни роботнїк, адвокат и судия.

## Биоґрафия

Мафтей Винай ше народзел 18. марца 1898. року у Руским Керестуре Керестуре, оцец Митро и мац Маря народзена Дудаш (Данкова). У Руским Керестуре закончел основну школу (1909), класичну ґимназию у Заґребе (1909-1917). На Правним факултету, тиж у Заґребе, Мафтей Винай  дипломовал 1924. року а докторску дисертацию одбранєл на истим факултету 1928. року.

## Роботна кариєра
Ище як студент права, же би обезпечел средства за дальше школованє, Мафтей Винай робел як учитель на Билей (под Кулу), потим як судски службенїк у Вуковаре и Осиєку (1926-1927). После докторованя робел у Новей Ґрадишки. Як судия Мафтей Винай почал робиц у Окружним суду у Сримскей Митровици, алє поднєс одказ на службу и отворел власну адвокатску канцеларию у Вуковаре (1932-1934). Пошвидко ше врацел до Руского Керестура, а робел як срезки подначальнїк у Кули (1936-1941). Под час Другей шветовей войни мадярска окупацийна власц го премесцела на службу до Оджаку (1941-1944). 

После ошлєбодзеня Мафтей Винай робел як викладач у ґимназиї у Руским Керестуре, од єй снованя 1945. та по 1952. рок. Преходзи на службу до Кули, дзе роби як судски референт, а потим до Суботици, дзе 1962. року одходзи до пензиї. Мафтей Винай там остал жиц по конєц живота (8. децембер 1981. року), а там є и поховани. 

## Творчосц

Мафтей Винай почал писац ище як школяр ґимназиї. Перши писнї му обявени у *Руским календаре* за 1925. рок. Його писнї од самого початку на озбильним уметнїцким уровню, коректно виградзени,  язично чисти и зоз стабилну поетику. Остал у историї рускей литератури першенствено як лиричар хтори ше надовязовал на поезию Гавриїла Костелника и медзи двома войнами вон здобул угляд найлєпшого руского поети после Костелника.

Вєдно з Михайлом Ковачом Мафтей Винай пририхтал до друку *Руско-українски алманах бачванско-сримских писательох* (1936), а вишла му и окремна збирка його писньох под насловом *Ровнїно моя широка* (1973), котру до друку пририхтал учитель и поет Василь Мудри.
## Награди
Ношитель є награди *Искри култури* КПЗ Войводини (за 1975. рок), а од 2001. року Руснаци у Суботици кажди рок орґанизую литературну манифестацию под назву *Яр др Мафтея Виная*.

## Литература

* Дюра Папгаргаї: Доаєн нашей литератури, *Шветлосц ч. 4/1968,* б. 266-271, *Руске слово* Руски Керестур.

* Василь Мудри: Щиросц и цеплота у поезиї Мафтея Виная, *Ровнїно моя широка*, писнї, 1973, *Руске слово* Н. Сад, б. 7-17.

* Др Юлиян Тамаш: История рускей литератури; *Завод за уџбенике и наставна средства,* Београд, 1997, б. 515-517.

* Тамаш, др Юлиян, "Мафтей Винай (1898-1981)", *Руски Керестур, лїтопис и история (1745-1991),* Месна заєднїца Руски Керестур, 1992,  бок 405.

* Руснаци у Суботици, моноґрафия, *Завод за културу войводянских Руснацох,* Нови Сад, 2018, б.15-25.
* Vinai, Maftei See Literature: Vojvodina. P. R. Magocsi and Ivan Pop: Encyclopedia of Rusyn History and Culture, University of Toronto, 2005, , p. 530.

## Вонкашнї вязи
* Ирина Папуґаː 110 роки од народзеня  др Мафтея Виная (1898-1981), *Studia Ruthenica,* Дружтво за руски язик, литературу и културу, ч.8, 2001-2003, б. 86-89

* Татяна Таґасович (Винай): Мой оцец ми приповедал, Здогадованє на др Мафтея Виная, *Studia Ruthenica,* Дружтво за руски язик, литературу и културу, ч.8, 2001-2003, б. 84-85.

* По оцових дражкох - Портрет Татяни Таґасович родз. Винай 
## Ґалерия

Skolska uprava H Nadj P Riznic 1948 ns 1949.jpg|Стоя: Владимир Колєсар, Йовґен Медєши, Нада (Рамач) Нота, инж. Юлиян Малацко, Микола Гайнал шедза: Петро Ризнич, Гавриїл Надь и др Мафтей Винай
Nastavnjici z gimnaziji.jpg|alt=Наставнїци зоз нїзшей ґимназиї у Руским Керестуре|Наставнїцки колектив нїзшей ґимназиї у Руским Керестуре школского 1945/1946. рок Стоя: Елемир Папгаргаї, Йовґен  Планчак, Йовґен Медєши, Яков Яша Баков, Евґений Джуня, Стеван Ґера, Микола Гайнал, шедза у штредку: Дюра Дудаш, Любица Медєши, Петро Ризнич, Радмила Рис, Мафтей Винай, перши шор: Єлисавета Будински Рогаль, Єлена Хромиш,  Цецилия Ризнич, Павка Дюрков Лакичевич и Єлена Чакан 
Совєтски вояци зоз паноцом о. Силвестером Кишом и о. Якимом Сеґедийом - Бадарком и Мафтейом Винайом.jpg|Конєц 1944. року у лємцо ошлєбодзеним Руским Керестуре:  Совєтски вояци зоз паноцом о. Силвестером Кишом и о. Якимом Сеґедийом - Бадарком и Мафтейом Винайом (на право)
Maturanti 1946 1947.jpg|alt=Матуранти у Руским Керестуре 1946/1947.|Матуранти нїзшей ґимназиї у Руским Керестуре 1946/1947. Мафтей Винай шедзи треци з права.


## Референци


Катеґория:Руснаци у Сербиї
Катеґория:Керестурци
Катеґория:Докторе наукох
Катеґория:Поета
Катеґория:Наставнїки
Катеґория:18. марец
Катеґория:Народзени 1898
Катеґория:8. децембер
Катеґория:Умарли 1981